นายกรัฐมนตรี ย้ำรัฐบาลเร่งจัดหาวีคซีนให้ครบ 100 ล้านโดสตามเป้าหมาย เพื่อฉีดให้กับประชาชน 50 ล้านคน ภายในสิ้นปี 2564
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม แถลงผ่านโทรทัศน์รวมการเฉพาะกิจแห่งประเทศไทย ว่า รัฐบาลเร่งดำเนินการฉีดวัคซีนที่ได้รับมอบแล้วจำนวน 2.1 ล้านโดส โดยจนถึงวันนี้ฉีดวัคซีนไปแล้ว 8.4 แสนคน พร้อมกันนี้รัฐบาลยังเร่งจัดหาวัคซีนเพิ่มเติม ตั้งเป้าหมายให้ครบ 100 ล้านโดส เพื่อฉีดให้กับประชาชน 50 ล้านคน ภายในสิ้นปี 2564 นี้ ซึ่งวัคซีน AstraZeneca 61 ล้านโดส เริ่มส่งมอบเดือนมิถุนายนนี้ จำนวน 6 ล้านโดส และในเดือนต่อไปอีกเดือนละ 10 ล้านโดส รวมถึงวัคซีนซิโนแวค 2.5 ล้านโดส ล่าสุดรัฐบาลจีนจะบริจาควัคซีนให้ไทยอีก 500,000 โดส ขณะเดียวกันรัฐบาลสามารถเจรจาจัดหาวัคซีนสปุตนิค-วี จำนวน 5-10 ล้านโดส และไฟเซอร์ อีก 5-10 ล้านโดส โดยสัปดาห์หน้าจะประชุมร่วมกับคณะกรรมการร่วมภาคเอกชน 3 สถาบัน ได้แก่ สภาหอการค้า สภาอุตสาหกรรม และสมาคมธนาคารไทย เพื่อรับฟังความเห็นเกี่ยวกับแนวทางการจัดหาและแจกจ่ายวัคซีนให้เป็นไปตามเป้าหมาย ส่วนยา ฟา-วิ-พิ-รา-เวียร์ กำลังนำเข้าเพิ่มอีก 2 ล้านเม็ด ขณะที่รัฐบาลไม่ได้นิ่งนอนใจในการจัดหาเตียง ให้เพียงพอต่อการรองรับผู้ป่วยทุกคน  ส่วนมาตรการเยียวยา-ผลกระทบทางเศรษฐกิจ รัฐบาลได้เตรียมงบประมาณในการเยียวยาและฟื้นฟูเศรษฐกิจไว้อีกประมาณ 3.8 แสนล้านบาท เพื่อกระตุ้นการใช้จ่ายและการบริโภค ขอให้เชื่อมั่นว่ารัฐบาลมีงบประมาณเพียงพอ ในช่วงท้าย นายกรัฐมนตรียังขอบคุณทุกคน ที่ให้ความร่วมมือในการฝ่าวิกฤตครั้งนี้และขอขอบคุณบุคลากรทางการแพทย์ ที่เสียสละ อดทน ทุ่มเททำหน้าที่เพื่อส่วนรวม พร้อมให้คำมั่นสัญญาว่ารัฐบาลจะทำทุกทางเพื่อให้ผ่านวิกฤตในระลอกนี้ไปให้ได้